ለኮቪድ 19 መከላከል ሥራ 400 ሚሊዮን ብር ድጋፍ ተደረገ
አዲስ አበባ፡- ለኮቪድ 19 መከላከል ሥራ እስካለፈው ዓርብ ድረስ ወደ 180 ተቋማትና 400 ሚሊዮን የሚደርስ ብር በድጋፍ መሰብሰቡን የአገር አቀፍ ኮቪድ 19 ዋና ግብረ ኃይል ኮሚቴ አባልና የኢፌዴሪ ጠቅላይ ዓቃቤ ህግ ወይዘሮ አዳነች አቤቤ ገለጹ። ድጋፍ ለማድረግ የሚደረገው ርብርብ የሚበረታታ ቢሆንም የተገኘው ድጋፍ ግን አነስተኛ እንደሆነ አመልክተዋል።ጠቅላይ ዓቃቤ ህግ ወይዘሮ አዳነች ከአዲስ ዘመን ጋር ባደረጉት ቃለ ምልልስ እንደገለጹት፤ እስካለፈው ዓርብ ድረስ ወደ 180 ተቋማት ድጋፍ አድርገዋል። ከእነዚህም ውስጥ መቶ ያህሉ የመንግሥት ተቋም ሲሆኑ፣ 80ዎቹ ደግሞ የግል ተቋማት ናቸው። ከእነዚህ መካከል የማምለኪያ ቤተ ክርስትያኖች፣ ኮሌጆች፣ የግለሰብ መኖሪያዎችና የተለያዩ ሕንፃዎቻቸውን ለዚህ ለድንገተኛ ወረርሽኝ ለይቶ ማቆያነት ይዋል ብለው መስጠታቸውንም ገልጸዋል። ከዚህ አንጻር የመላው ሕዝብ ርብርቡ “ጥሩ ነው ማለት ይቻላል “ ብለዋል።‹‹በገንዘብ ደረጃም እስከአሁን ድረስ በፌዴራል ደረጃ የተቋቋመው ኮሚቴ እጅ የገባ 400 ሚሊዮን ብር የሚደርስ ገንዘብ ተሰብስቧል›› ያሉት ጠቅላይ ዓቃቤ ህጓ፣ ከዚህ ውጪም የእህል ፣ የንፅህና መጠበቂያ እቃዎችን እና የሌሎችም ዓይነት ድጋፎች በአዲስ አበባም ሆነ በክልል ደረጃ መሰብሰባቸውን አስታውቀዋል። ‹‹የተደረገውም ድጋፍ ሲደማመር የሚናቅ ሳይሆን የሚያስመሰግን ነው›› ብለዋል። 
‹‹ ወረርሽኙ በባህሪው የሚፈልገው ብዙ ነገር ነው። ለምሳሌ ሕንፃ በስጦታ አግኝተናል ሕንፃውን ማግኘት በራሱ በቂ አይደለም። ወደ ሕንፃው የምናመጣው ሰውሌላ ድጋፍ ይፈልጋል። የምግብ ፣ የልብስ፣ የንጽ ሕና መጠበቂያ እቃዎችን .. ወዘተ ። ለእነዚህና መሰል ድጋፎች ከፍተኛ መጠን ያለው ገንዘብ ያስፈልጋል። ‹‹እነዚህን ሁሉ ከግምት ስናስገባ የሚያስፈልገው እርዳታ ከፍ ያለ እንደሚሆን መገመት አይከብድም ከዚህ አንጻር እስካሁን የተሰበሰበው ድጋፍ ገና ትንሽ ነው ለማለት ያስደፍራል ›› ሲሉ ጠቅላይ ዓቃቤ ህጓ አመልክተው፤ ‹‹በተለይ በገንዘብ በኩል የተሰበሰበው ገና ትንሽ ነው ›› ብለዋል። ከምንም በላይ ካለንበት ችግር ለመውጣት ትልቁ አቅም ስለበሽታው ምንነት በአግባቡ ተረድተን መከላከሉ ላይ በርትተን መስራት ነው ። ይህ ደግሞ የሁሉም ዜጋ ኃላፊነትና ግዴታ ጭምር ነው። በእርግጥም የእግዚአብሄር ኃይል እንደተጠበቀ ሆኖ ወረርሽኙን ለመቆጣጠር የወጡትን ህጎችና መመሪያዎች በመቀበል ራስን ለህጎቹና መመሪያዎቹ በታማኝነት ተገዥ ማድረግ ለመከላከሉ ትልቅ አስተዋጽኦ እንዳለውም ገልጸዋል።አዲስ ዘመን ሚያዝያ 13/2012 አስቴር ኤልያስ